विशय नियामक समितीन वेगवेगळ्या थारावांचेर चर्चा जावन काय थाराव मानून घेतल्ले.तातूंत-कोंकणी भाशेचो संविधानाचे आठवे वळेरेत आसपाव करचो,राजभास कायदो चालीक लावचो,शिक्षणीक धोरण तयार करचें,मायणाशेंत पूर्व-प्राथमिक आनी प्राथमिक शिक्षण गोंयांत सुरू करचें, गोंय राज्याक टीवी स्टुडिओ बेगोबेग दिवचो आनी कोंकणी भाशीक लोक गोंय तशेंच महाराष्ट्र,कर्नाटक आनी केरळ ह्मा राज्यांनी पातळ्ळ्यात,ह्मा लोकांपासत आकाशवाणीचेर राष्ट्रीय वृत्तविभागाचो आसपाव करचो,राज्याभाशेच्या आंदोलनांतल्या वावुप्यांचेर घाल्ल्यो केसी फाटीं घेवच्यो,गोंय राज्य आनी सांस्कृतीक मंडळ स्थापन करचें.सिनेमा विकास महामंडळ स्थापन करचें.गोंय ग्रंथालय विधेयकावरवीं कोंकणी पुस्तकां,प्रकाशन,वाचनालयां हांकां सरकारी पालव मेळपाची खाशेली तरतूद करची,संवसारभर पातळिल्ल्या गोंयकारांचें संमेलन घडोवन हाडचें,कर्नाटकांत कोंकणी साहित्य अकादेमी स्थापची आदिंचो आस्पाव आशिल्लो.
